text: 
  Michael Christiansen udtrykte onsdag i Undersøgelsesretten også 
  forundring over Erik Ninn-Hansens forklaring om, at han i december 
  1987 på baggrund af 2. december-notatet skulle have givet, hvad han 
  selv kalder et " direktiv " om, at familiesammenføringerne skulle 
  nedprioriteres, og at dette især skulle ramme de tamilske flygtninge.
  
  Men det var ikke alene Ninn-Hansens forklaring i retten, som havde 
  overrasket departementschefen. Også forklaringerne fra tidligere kolleger 
  i Justitsministeriet har undret ham, fremgik det af afhøringen onsdag.
  
  I retten har en række af fremtrædende embedsmænd meget indgående 
  forklaret, hvor foruroligede de var over tamil-stoppet. Men selv om 
  Michael Christiansen sidenhen ved flere lejligheder talte med sine 
  tidligere kolleger bl.a. direktøren for Direktoratet for Udlændinge, 
  Frederik Schydt, om Tamilsagen, gav de aldrig så detaljeret udtryk for
   deres bekymring, forklarede departementschefen.
  
  Og Michael Christiansen hørte heller aldrig noget til nedprioriteringen 
  af tamilsagerne, mens han selv var i Justitsministeriet, selv om 
  Frederik Schydt ved flere lejligheder klagede over for få ressourcer. 
  Den officielle forklaring på nedprioriteringen af de tamilske 
  familiesammenføringssager  -  den såkaldt falske melodi  -  var netop 
  ressourcemangel i ministeriet.
  
  
  
  